b'\n_START_ARTICLE_\nNicholas Marcellus Hentz\n_START_PARAGRAPH_\nNicholas Marcellus Hentz (n. 25 iulie 1797, Versailles, Fran\xc8\x9ba \xe2\x80\x93 d. 4 noiembrie 1856, Marianna, statul Florida) a fost un american de origine francez\xc4\x83, educator \xc8\x99i arahnolog.\n_START_SECTION_\nBiografie\n_START_PARAGRAPH_\nHentz s-a n\xc4\x83scut \xc3\xaen Versailles, a studiat medicina \xc8\x99i arta portretisticii miniaturale la Paris. Imigrat \xc3\xaen Statele Unite \xc3\xaen 1816 a \xc3\xaenceput prin a preda franceza \xc8\x99i pictura miniatural\xc4\x83 \xc3\xaen Boston, Philadelphia, dar \xc8\x99i \xc3\xaen alte ora\xc8\x99e. \xc3\x8en anii 1824 - 1825 a fost asociat al educatorului american George Bancroft, la \xc8\x99coala Round Hill School din Northampton, statul Massachusetts. \xc3\x8entre anii 1826 \xc8\x99i 1830, a fost profesor de limbi moderne \xc8\x99i belles lettres la Universitatea statului Carolina de Nord._NEWLINE_S-a c\xc4\x83s\xc4\x83torit cu Caroline Lee Whiting \xc3\xaen 1824, iar \xc3\xaen 1831 s-au mutat \xc3\xaen Covington, Kentucky. \xc3\x8en anul urm\xc4\x83tor, cei doi so\xc8\x9bi au preluat \xc3\xaen management un colegiu de tip seminar pentru femei \xc3\xaen apropiere de Cincinnati, Ohio. Ulterior, cuplul a condus alte \xc8\x99coli din statele Alabama \xc8\x99i Georgia. \xc3\x8en 1851, din motive de s\xc4\x83n\xc4\x83tate ale lui Hentz, cei doi s-au mutat \xc3\xaen localitatea Marianna, Florida, unde entomologul a \xc8\x99i murit \xc3\xaen 1856.\n_START_SECTION_\nP\xc4\x83ianjeni\n_START_PARAGRAPH_\nHentz a devenit nu doar un pionier american, dar \xc8\x99i unul mondial \xc3\xaen domeniul zoologiei referitor la arahnide. A descris 124 de specii corect, \xc3\xaen bun\xc4\x83 tradi\xc8\x9bie binomial\xc4\x83, fiecare specie av\xc3\xa2nd fi\xc8\x99e de descriere complet\xc4\x83, incluz\xc3\xa2nd desene \xc8\x99i explica\xc8\x9bii, numele persoanei care le-a semnalat prima dat\xc4\x83, precum \xc8\x99i anul cladific\xc4\x83rii. Printre p\xc4\x83ianjenii pe care Hentz le-a descris primul, se num\xc4\x83r\xc4\x83 \xc8\x99i \xc3\xaentreg genul Cheiracanthium, respectiv specia Kukulcania hibernalis, cunoscut popular ca p\xc4\x83ianjenul de cas\xc4\x83 din sud[ul Statelor Unite], (\xc3\xaen original Southern house spider).'